กสิกรควงอสังหาฯปล่อยกู้บ้านภูธร
&#8220;กสิกรไทย&#8221; ฉวยจังหวะกำลังซื้อคนไทยเพิ่ม ลุยตลาดสินเชื่อบ้านต่างจังหวัด ตั้งเป้าเพิ่มสัดส่วน 10% ภายใน 2 ปี
4 พ.ค. 2555

“กสิกรไทย” ฉวยจังหวะกำลังซื้อคนไทยเพิ่ม ลุยตลาดสินเชื่อบ้านต่างจังหวัด ตั้งเป้าเพิ่มสัดส่วน 10% ภายใน 2 ปี 
นายชาติชาย พยุหนาวีชัย รองกรรมการผู้จัดการ ธนาคารกสิกรไทย เปิดเผยว่า ธนาคารมีแผนขยายฐานสินเชื่อที่อยู่อาศัยออกไปยังพื้นที่ต่างจังหวัด โดยเฉพาะใน 14 หัวเมืองสำคัญ เช่น จ.ขอนแก่น อุดรธานี ชลบุรี ระยอง หาดใหญ่ สุราษฎร์ธานี และ จ.ภูเก็ต ซึ่งมีราคาขายบ้านเฉลี่ยที่ 12 ล้านบาทต่อยูนิต โดยตั้งเป้าเพิ่มสัดส่วนสินเชื่อในต่างจังหวัดจากปัจจุบัน 30% เป็น 40% ของพอร์ตรวมภายใน 2 ปี 
“ขณะนี้ตลาดอสังหาริมทรัพย์ในต่างจังหวัดเริ่มบูม เพราะเศรษฐกิจท้องถิ่นดี การค้าชายแดนดีขึ้น โดยบ้านในกลุ่มนี้มีราคาตั้งแต่ต่ำกว่า 1 ล้านบาทจนถึง 2 ล้านบาทต่อยูนิต ทำให้ตลาดนี้ได้รับอานิสงส์จากนโยบายปรับเงินเดือนปริญญาตรีเป็น 1.5 หมื่นบาท จึงคาดว่าตลาดบ้านในต่างจังหวัดปีนี้น่าจะโตได้ 10%” นายชาติชาย กล่าว
ธนาคารจะร่วมมือกับโครงการอสังหาริมทรัพย์ออกแพ็กเกจทำตลาดต่างจังหวัด โดยจะให้ความสำคัญกับลูกค้าทุกกลุ่มรวมไปถึงกลุ่มลูกค้าที่เรียนจบใหม่
“กลุ่มจบใหม่ที่เงินเดือน 1.5 หมื่นบาท จะสามารถกู้ซื้อบ้านที่ราคา 8.5 แสนบาทได้ ถ้าเริ่มสร้างครอบครัวและกู้ร่วมก็จะได้ถึง 1.51.7 ล้านบาท ขณะเดียวกันเอ็นพีแอลของเราลดลงมาอยู่ที่1.3% ทำให้แบงก์รับความเสี่ยงได้มากขึ้น” นายชาติชาย กล่าว
นายวันจักร์ บุรณศิริ ประธานผู้บริหารฝ่ายปฏิบัติการ บริษัท แสนสิริ เปิดเผยว่า บริษัทมีแผนเปิดตัวโครงการใหม่ในต่างจังหวัด 15 โครงการ คิดมูลค่ารวมประมาณ 1 หมื่นล้านบาทหรือคิดเป็น 22% จากเป้าหมายมูลค่าการเปิดตัวโครงการในปีนี้มูลค่าทั้งหมด 4.6 หมื่นล้านบาท